শ্রীলঙ্কার বিরুদ্ধে প্রথম টেস্টে পাহাড়প্রমাণ চাপ সামলে ড্র করতে সমর্থ হয়েছে বাংলাদেশ। তারপরের দিনই সুখবর পেলেন বাংলাদেশের তারকা ক্রিকেটার মুশফিকুর রহিম। তিনি সন্তানের পিতা হয়েছেন।
সোমবারেই সকাল সাড়ে ৯টার সময় মুশফিকুরের স্ত্রী জান্নাতুল কিফায়াত এক সন্তানের জন্ম দেন। তারপর প্রথমসারির একাধিক বাংলাদেশি প্রচারমাধ্যমকে এই খবরটি নিশ্চিত করেছেন তারকা ক্রিকেটারের পিতা আবদুল হামিদ। তিনি জানিয়েছেন, মা এবং সন্তান— দু’জনেই সুস্থ রয়েছে। তিনি সকলের কাছে আশীর্বাদও চেয়েছেন।
নবজাতককে নিয়ে এরপরে মুশফিকুর রহিম নিজের একটি ছবি সোশ্যাল মিডিয়ায় পোস্ট করেন। সেখানে তিনিও প্রত্যেকের কাছে আশীর্বাদ চেয়েছেন। নিজের ফেসবুক স্টেটাসে বাংলাদেশের প্রাক্তন অধিনায়ক লিখেছেন, ‘‘আল্লা আমাদের এক দেবশিশু পাঠিয়েছেন। প্রত্যেককে অনুরোধ করছি অনুগ্রহ করে আমাদের সন্তানের জন্য প্রার্থনা ও দোয়া করবেন। জাকাল্লাহ খায়ের।’’

শ্রীলঙ্কার বিরুদ্ধে প্রথম টেস্টে বেশ চাপে ছিল বাংলাদেশ। ব্যাট হাতে প্রথম ইনিংসে মুশফিকুর ৯২ রানের ঝকঝকে ইনিংসও খেলেছিলেন। সেই ইনিংসে ভর করেই ড্র করে পদ্মাপাড়ের ক্রিকেটাররা। তারপরেই এমন সুসংবাদ। কোনও সন্দেহ নেই বেশ ফুরফুরে মেজাজেই বসন্ত কাটাবেন তারকা বাংলাদেশি।